AaB overvandt chokstart og tog fra Hobro med en sen 2-1-sejr i bagagen.

1300 medrejsende AaB-fans fik sig ellers et gedigent chok allerede 15 sekunder inde i lokalopgøret i NordicBet Ligaen mellem Hobro og AaB på DS Arena. Frederik Mortensen bragte nemlig Hobro foran så kort tid inde i opgøret på et hovedstød. Cirka 35 minutter senere kunne det have set værre ud for gæsterne, da AaB-målmand Josip Posavec begik straffespark. Han reddede dog selv forsøget fra Hobro-angriber Muamer Brajanac med en flot redning. Fire minutter før pausen kunne AaB igen glæde sig, da Jakob Ahlmann udlignede Hobros tidlige føringsmål. Næste mål kom først i de døende minutter af anden halvleg, da Kasper Jørgensen scorede AaB's sejrsmål i dommerens tillægstid. AaB er med 2-1-sejren på førstepladsen i NordicBet Ligaen.